Document ID: 32014R0650

REGOLAMENT TA’ IMPLIMENTAZZJONI TAL-KUMMISSJONI (UE) Nru 650/2014
tal-4 ta' Ġunju 2014
li jistabbilixxi l-istandards tekniċi implimentattivi fir-rigward tal-format, l-istruttura, il-lista tal-kontenut u d-data tal-pubblikazzjoni annwali tal-informazzjoni li għandha tiġi ddivulgata mill-awtoritajiet kompetenti skont id-Direttiva 2013/36/UE tal-Parlament Ewropew u tal-Kunsill
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2013/36/UE tal-Parlament Ewropew u tal-Kunsill tas-26 ta’ Ġunju 2013 dwar aċċess għall-attività tal-istituzzjonijiet ta’ kreditu u s-superviżjoni prudenzjali tal-istituzzjonijiet ta’ kreditu u tad-ditti tal-investiment, li temenda d-Direttiva 2002/87/KE u li tirrevoka d-Direttivi 2006/48/KE u 2006/49/KE (1), u b’mod partikolari l-Artikolu 143(3) tagħha,
Billi:
(1)
Id- Direttiva 2013/36/UE tirrikjedi lill-awtoritajiet kompetenti li jiżvelaw ċerta informazzjoni sabiex is-suq bankarju intern jopera b’mod dejjem aktar effikaċi u sabiex iċ-ċittadini tal-Unjoni jkollhom livelli adegwati ta’ trasparenza. L-informazzjoni żvelata għandha tkun suffiċjenti biex ikun jista’ jsir paragun bis-sens rigward l-approċċi adottati mill-awtoritajiet kompetenti tal-Istati Membri differenti.
(2)
Sabiex tiġi ffaċilitata din il-valutazzjoni, l-informazzjoni mill-awtoritajiet kompetenti kollha għandha tiġi ppubblikata f’format komuni, aġġornata regolarment u ssir aċċrssibbli fuq sit elettroniku uniku. Filwaqt li r-rekwiżiti ta’ divulgazzjoni fit-Titolu VIII tad-Direttiva 2013/36/UE testendi t-tul tal-qasam tar-regolamentazzjoni prudenzjali, bħala l-ewwel pass dawn l-istandards tekniċi jiffukaw fuq ir-responsabbiltajiet superviżrji li jixirfu minn dik id-Direttiva u mir-Regolament (UE) Nru 575/2013 tal-Parlament Ewropew u tal-Kunsill (2).
(3)
Dan ir-Regolament huwa bbażat fuq l-istandards tekniċi implimentattivi abbozzati ippreżentati mill-Awtorità Bankarja Ewropea (Awtorità Bankarja Ewropea) (ABE) lill-Kummissjoni.
(4)
L-ABE wettqet konsultazzjonijiet pubbliċi miftuħa dwar l-abbozz tal-istandards tekniċi ta’ implementazzjoni li fuqu huwa bbażat dan ir-Regolament, analizzat il-kosti u l-benefiċċji potenzjali relatati u talbet l-opinjoni tal-Grupp tal-Partijiet Bankarji Interessati stabbilit skont l-Artikolu 37 tar-Regolament (UE) Nru 1093/2010 tal-Parlament Ewropew u tal-Kunsill (3).
ADOTTAT DAN IR-REGOLAMENT:
Artikolu 1
Liġijiet, regolamenti, regoli amministrattivi u gwida ġenerali
L-awtoritajiet kompetenti għandhom skont l-Artikolu 143(1)(a) tad-Direttiva 2013/36/UE jippubblikaw l-informazzjoni fuq it-testi tal-liġijiet, ir-regolamenti, ir-regoli amministrattivi u l-gwida ġenerali adottati fl-Istati Membri tagħhom fil-qasam tar-regolamentazzjoni prudenzjali bl-użu tal-formoli applikabbli stabbiliti fil-partijiet 1 sa 8 tal-Anness I.
Artikolu 2
Opzjonijiet u diskrezzjonijiet
L-awtoritajiet kompetenti għandhom skont l-Artikolu 143(1) tad-Direttiva 2013/36/UE jippubblikaw l-informazzjoni fil-manjiera tal-eżerċizzju tal-opzjonijiet u d-diskrezzjonijiet disponibbli fil-liġi tal-Unjoni bl-użu tal-formoli applikabbli stabbiliti fil-Partijiet 1 sa 12 tal-Anness II.
Artikolu 3
Kriterji u metodoloġiji ġenerali għal proċess superviżorji ta’ rieżami u evalwazzjoni
L-awtoritajiet kompetenti għandhom skont l-Artikolu 143(1)(c) tad-Direttica 2013/36/UE, jippubblikaw informazzjoni dwar il-kriterji ġenerali u metodoloġiji li jużaw għar-rieżami superviżorju u l-evalwazzjoni msemmija fl-Artikolu 97 ta’ dik id-Direttiva bl-użu tal-formola stipulata fl-Anness III.
Artikolu 4
Dejta statistika aggregata
L-awtoritajiet kompetenti għandhom skont l-Artikolu 143(1)(d) tad-Direttiva 2013/36/UE jippubblikaw l-informazzjoni fuq dejta statistika aggregata dwar aspetti ewlenin tal-implimentazzjoni tal-qafas prudenzjali bl-użu tal-formoli applikabbli stabbiliti fil-partijiet 1 sa 6 tal-Anness IV.
Artikolu 5
Data tal-pubblikazzjoni annwali
L-awtoritajiet kompetenti għandhom jippubblikaw informazzjoni elenkata fl-Artikolu 143(1) tad-Direttiva 2013/36/UE fuq sit elettroniku uniku għall-ewwel darba sal-31 ta’ Lulju 2014.
L-awtoritajiet kompetenti għandhom jaġġornaw l-informazzjoni msemmija fil-punt (d) tal- Artikolu 143(1) ta’ dik id-Direttiva sal-31 ta’ Lulju ta’ kull sena fuq il-bażi tal-pożizzjoni kif kienet fil-31 ta’ Diċembru tas-sena ta’ qabel.
L-awtoritajiet kompetenti għandhom jaġġornaw l-informazzjoni msemmija fil-punti (a) sa (c) tal- Artikolu 143(1) ta’ dik id-Direttiva b’mod regolari, u mhux aktar tard mil-31 ta’ Lulju ta’ kull sena, sakemm ma jkunx hemm l-ebda bidla fl-informazzjoni ppubblikata.
Artikolu 6
Dispożizzjonijiet finali
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-4 ta’ Ġunju 2014.

Labels: 7
2
12
3